**Ministru kabineta noteikumu projekta “Grozījumi Ministru kabineta 2013. gada 3. septembra noteikumos Nr. 761 “Noteikumi par civilstāvokļa aktu reģistriem”**

 **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projektā “Grozījumi Ministru kabineta 2013. gada 3. septembra noteikumos Nr. 761 “Noteikumi par civilstāvokļa aktu reģistriem”” veikti grozījumi, lai nodrošinātu civilstāvokļa aktu reģistrācijas procesu ietveršanu Fizisko personu reģistrā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2013. gada 3. septembra noteikumos Nr. 761 “Noteikumi par civilstāvokļa aktu reģistriem”” izstrādāts, pamatojoties uz likumprojektu “Grozījumi Civilstāvokļa aktu reģistrācijas likumā” (Nr. 586/Lp13).  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts “Grozījumi Civilstāvokļa aktu reģistrācijas likumā” (Nr. 586/Lp13) (turpmāk – Likumprojekts) izstrādāts atbilstoši Ministru kabineta 2018. gada 6. jūlija rīkojuma Nr. 303 “Par konceptuālo ziņojumu “Par efektīvo institucionālās pārvaldības modeli vārda, uzvārda un tautības ieraksta maiņas un civilstāvokļa aktu reģistrācijas jomā” 1. punktam, kas paredz atbalstīt konceptuālajā ziņojumā “Par efektīvo institucionālās pārvaldības modeli vārda, uzvārda un tautības ieraksta maiņas un civilstāvokļa aktu reģistrācijas jomā” (turpmāk – Ziņojums) ietverto trešo risinājumu. Ziņojuma 3. risinājums paredz pārveidot Civilstāvokļa aktu reģistrācijas informācijas sistēmas un Iedzīvotāju reģistra darbības procesu funkcionalitāti, izveidojot vienotu Fizisko personu reģistru. Līdz ar to, Likumprojekts ir izstrādāts, lai noteiktu, ka līdz ar Fizisko personu reģistra likuma spēkā stāšanos civilstāvokļa aktu reģistrācijas procesi, iedzīvotāju reģistrācijas procesi tiks ietverti Fizisko personu reģistrā.Ievērojot minēto Ministru kabineta 2013. gada 3. septembra noteikumi Nr. 761 “Noteikumi par civilstāvokļa aktu reģistriem” (turpmāk – Noteikumi) tiek precizēti, lai noteiktu kārtību, kādā civilstāvokļa aktu reģistrēs, aktualizēs, atjaunos un civilstāvokļa akta reģistra ierakstu iekļaus Fizisko personu reģistrā.Tādējādi, vienlaikus ar Fizisko personu reģistra likuma spēkā stāšanos Noteikumu tekstā tiks precizēta lietotā terminoloģija, proti, “vienotais civilstāvokļa aktu reģistrs” tiks aizstāts ar “Fizisko personu reģistrs”, “Iedzīvotāju reģistrs” ar “Fizisko personu reģistrs” un „Iedzīvotāju reģistra likums” ar „Fizisko personu reģistra likumu”. Vienlaikus projekts “Grozījumi Ministru kabineta 2013. gada 3. septembra noteikumos Nr. 761 “Noteikumi par civilstāvokļa aktu reģistriem”” paredz izteikt jaunā redakcijā Noteikumu 5., 6. un 9. punktu, nosakot, ka civilstāvokļa akta reģistrācija, atkārtota akta izsniegšana, aktualizēšana notiek vienas informācijas sistēmas ietvaros.Noteikumu 6. punkts tiek izteikts jaunā redakcijā, nosakot, ka ziņu iekļaušanu par civilstāvokļa akta reģistra ieraksta vai vēsturiskā civilstāvokļa akta reģistra ieraksta reģistrēšanu, aktualizēšanu un atjaunošanu uzsāk ar personas koda ievadīšanu. Ja ziņas par personu nav iekļautas Fizisko personu reģistrā, un persona netiek identificēta, tad ziņas iekļauj atbilstoši uzrādītajiem dokumentiem vai vēsturiskajam reģistra ierakstam, nepiešķirot automātiski ģenerētu individuālu personas kodu. Minētie grozījumi ir nepieciešami, lai nodrošinātu Fizisko personu reģistra likuma 6. panta un 7. panta izpildi, proti, paredzot, ka Fizisko personu reģistrā personas kods tiek piešķirts tikai identificētām personām.Attiecībā uz Noteikumu 10. punktu norādāms, ka Latvijas Republikas tiesībsargs, izvērtējot Noteikumu 10. punkta atbilstību ANO Konvencijas par personu ar invaliditāti tiesībām (turpmāk – ANO Konvencija) 2. un 5. pantam, 2018. gada 26. jūlija atzinumā pārbaudes lietā Nr.2018-33-24B (turpmāk – Atzinums), konstatēja, ka Noteikumos iekļautā terminoloģija neatbilst ANO Konvencijai. ANO Konvencijā lietots termins – persona ar invaliditāti, savukārt Noteikumos lietotā terminoloģija norāda uz traucējumu formu, tādējādi definējot personu tikai saskaņā ar traucējumu. Šāds regulējums ir pretrunā ar ANO Konvencijas principiem, kas paredz veidot izpratnes maiņu par personām ar invaliditāti. Turklāt Noteikumu 10. punkts nedod iespēju personām ar dzirdes zudumu izvēlēties atbalsta personu vai atteikties no tās atbilstoši ANO Konvencijas 3. pantam. Ņemot vērā minēto un to, ka pašlaik Noteikumi ietver regulējumu par personu ar dzirdes zudumu tiesībām, kāds bija spēkā pirms ANO Konvencijas spēkā stāšanās Latvijā, Atzinumā tika noteikts, ka ir nepieciešams izstrādāt grozījumus Noteikumu 10. punktā.ANO Konvencija paredz komunikācijā ar personām ar invaliditāti izmantot dažādus alternatīvās komunikācijas veidus un līdzekļus: valodu, tekstu, Braila raksta, taustes komunikācijas, liela izmēra rakstu zīmju un pieejamu multivides līdzekļu izmantošanu, kā arī pastiprinošus un alternatīvus komunikācijas veidus, līdzekļus un formātus, kam izmanto rakstiskus palīglīdzekļus, audio palīglīdzekļus, vienkāršrunu, priekšā lasītāju, tostarp pieejamās informācijas un komunikācijas tehnoloģijas.Lai nodrošinātu Noteikumos ietvertās terminoloģijas atbilstību ANO Konvencijai, ir izstrādāti grozījumi Noteikumu 10. punktā, paredzot, ka reģistra ierakstā ziņas par personu ar invaliditāti iekļauj tādas atbalsta personas klātbūtnē, kura var saprasties ar minēto personu, ja šādas personas klātbūtne personai ar invaliditāti ir nepieciešama. Ja personai ar invaliditāti šādas atbalsta personas klātbūtne nav nepieciešama, tās klātbūtne nav obligāta. Ar vārdiem “atbalsta persona” šo noteikumu tvērumā saprotama jebkura persona, kura spēj saprasties ar personu ar invaliditāti, tai skaitā sertificēti surdotulki, latviešu zīmju valodas tulki un citi speciālisti, kas spēj saprasties ar personu ar invaliditāti vai personu, kurai nav lasītprasme un/vai rakstītprasme. Paredzēts, ka par atbalsta personas klātbūtnes nepieciešamību persona ar invaliditāti, persona, kurai nepiemīt lasītprasme un/vai rakstītprasme vienojas ar dzimtsarakstu nodaļas amatpersonu. Vienlaikus, tiek noteikts, ka komunikācijā ar personu ar invaliditāti dzimtsarakstu nodaļas amatpersonas iespēju robežās izmanto alternatīvās komunikācijas veidus un līdzekļus. Ar alternatīvās komunikācijas veidiem un līdzekļiem saprotami iepriekš norādītie un ANO Konvencijā noteiktie alternatīvās komunikācijas veidi un līdzekļi. Ievērojot to, ka Noteikumu 10. punkta grozījumi nav saistāmi ar Fizisko personu reģistra ieviešanu, tad Noteikumu projekta 1.4. apakšpunktā noteiktais grozījums stāsies spēkā nākamajā dienā pēc noteikumu izsludināšanas.Saskaņā ar Ministru kabineta 2006. gada 3. oktobra noteikumu Nr. 811 “Pilsonības un migrācijas lietu pārvaldes nolikums” 3.1. apakšpunktu Pilsonības un migrācijas lietu pārvaldes uzdevums ir noteikt personu piederību pie Latvijas pilsonības. Tādējādi Noteikumu 74.punkts tiek grozīts, nosakot dzimtsarakstu nodaļu un Latvijas Republikas diplomātisko un konsulāro pārstāvniecību ārvalstī kompetenci attiecībā uz bērna dzimšanas fakta reģistrēšanu, ja bērns ir sasniedzis trīs mēnešu vecumu vai viens no vecākiem bērna dzimšanas brīdī ir Latvijas nepilsonis, bezvalstnieks, bet otrs – citas valsts pilsonis, vai arī abi vecāki ir ārzemnieki, Latvijas nepilsoņi, bezvalstnieki. Noteikumu projekts paredz, ka, reģistrējot dzimšanas faktu bērnam, piešķir automātiski ģenerētu individuālu personas kodu Fizisko personu reģistrā, nenorādot valstisko piederību un tās veidu, ja bērns sasniedzis trīs mēnešu vecumu. Saskaņā ar Civilstāvokļa aktu reģistrācijas likuma 24. panta pirmo daļu par bērna piedzimšanu pašvaldības dzimtsarakstu nodaļai vai Latvijas Republikas diplomātiskajai un konsulārajai pārstāvniecībai ārvalstī paziņo mēneša laikā pēc bērna piedzimšanas. Šobrīd Iedzīvotāju reģistrā, nākotnē arī Fizisko personu reģistrā, ir iestrādāta funkcionalitāte, kas bērna, kurš nav sasniedzis trīs mēnešu vecumu, reģistrācijas brīdī pārbauda, vai bērna vecākiem ir reģistrēta Latvijas pilsonība. Šāda funkcionalitāte ir izveidota ar mērķi, lai vecākiem, bērna valstiskās piederības reģistrēšanai, nevajadzētu vērsties Pilsonības un migrācijas lietu pārvaldē, bet bērna valstiskā piederība uzreiz tiktu norādīta pašvaldības dzimtsarakstu nodaļā vai Latvijas Republikas diplomātiskajā un konsulārajā pārstāvniecībā ārvalstī. Tāpat, šī funkcionalitāte ir izveidota, jo personas piederības noteikšana pie Latvijas pilsonības neietilpst dzimšanas faktu reģistrējošo iestāžu kompetencē un normatīvajā regulējumā, kas nosaka bērna dzimšanas faktu reģistrācija kārtību, nav noteikts dzimtsarakstu nodaļas vai Latvijas Republikas diplomātiskās un konsulārās pārstāvniecības amatpersonas pienākums pārliecināties par vecāku valstisko piederību bērna dzimšanas brīdī. Nosakot bērna valstisko piederību saskaņā ar Pilsonības likuma 2. panta pirmās daļas 2. punktu, Pilsonības un migrācijas lietu pārvaldei nepieciešams pārbaudīt, vai bērna dzimšanas brīdī abi no vecākiem ir bijuši Latvijas pilsoņi vai viens no viņiem ir bijis Latvijas pilsonis un bija ievēroti Pilsonības likuma 9. panta otrās vai piektās daļas nosacījumi. Lai noskaidrotu minēto informāciju, Pilsonības un migrācijas lietu pārvaldei var rasties nepieciešamība ne tikai pārliecināties par vecāku valstisko piederību Iedzīvotāju reģistrā, nākotnē Fizisko personu reģistrā, iekļautajās ziņās, bet arī veikt Pilsonības un migrācijas lietu pārvaldes rīcībā esošo dokumentu izpēti un pieprasīt nepieciešamos dokumentus no citām iestādēm. Gadījumos, kad tiek reģistrēts dzimšanas fakts bērnam, kas ir vecāks par trim mēnešiem, dzimšanas faktu reģistrējošai iestādei var nebūt informācija vai tā var būt nepilnīga par vecāku valstisko piederību bērna dzimšanas brīdī. Vienlaikus norādāms, ka saskaņā ar Pilsonības likumu un uz tā pamata izdotajiem Ministru kabineta noteikumiem, tikai Pilsonības un migrācijas lietu pārvalde ir tiesīga pieprasīt informāciju no citām valsts pārvaldes iestādēm, ja ir nepieciešams pārliecināties par personas atbilstību Pilsonības likuma nosacījumiem personas reģistrēšanai par Latvijas pilsoni.Noteikumu projekts paredz papildināt noteikumus ar 87.1 punktu, nosakot, ka, reģistrējot miršanas faktu identificētai Fizisko personu reģistrā nereģistrētai personai, miršanas faktu reģistrē, nepiešķirot personas kodu personai. Fizisko personu reģistra likums noteic, ka, iekļaujot Fizisko personu reģistrā ziņas par personu, Pilsonības un migrācijas lietu pārvalde tai piešķir automātiski ģenerētu individuālu personas kodu. Tā kā fiziskas personas tiesībspēja ir spēja būt par tiesību un pienākumu subjektu un tā rodas ar cilvēka piedzimšanu un beidzas ar cilvēka nāvi, tad mirusi persona nav uzskatāma par Fizisko personu reģistra likuma subjektu. Līdz ar to, nav tiesiska pamata piešķirt personas kodu mirušajai personai. Noteikumu projektā paredzēts papildināt Noteikumu 92. punktu ar otro teikumu, nosakot, ka nezināmas (neidentificētas) personas miršanas fakta reģistrācijas gadījumā Fizisko personu reģistrā personai nepiešķir automātiski ģenerētu individuālu personas kodu. Šis punkts tiek precizēts, lai izvairītos no tiek gadījumiem, kad neatpazītai personai tiek veidota jauna identitāte, bet atpazīšanas gadījumā tiks noteikts, ka tā ir persona, kura jau ir reģistrēta Fizisko personu reģistrā. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pilsonības un migrācijas lietu pārvalde, Tieslietu ministrijas Dzimtsarakstu departaments, pašvaldību dzimtsarakstu nodaļas, Latvijas Republikas diplomātiskās un konsulārās pārstāvniecības ārvalstī.Personas, kuras reģistrē civilstāvokļa aktus (dzimšanu, miršanu, laulības), maina vārdu, uzvārdu vai tautību. Mērķgrupas aptuveno skaitlisko lielumu nevar noteikt. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs personām nemainās, jo tiek precizēts, mainīts sistēmas nosaukums, kurā iekļaus, aktualizēs un atjaunos civilstāvokļa aktu reģistra ierakstus.Aktualizējot datus tikai Fizisko personu reģistrā, nevis atsevišķos gadījumos (piemēram, veicot dzimšanas akta ieraksta labojumus) Civilstāvokļa aktu reģistrācijas informācijas sistēmā un Iedzīvotāju reģistrā pašvaldību dzimtsarakstu nodaļām samazināsies slogs, tas ir, patērētais laiks datu apstrādei. |
| 3. | Administratīvo izmaksu monetārs novērtējums | Aptuvenais mērķgrupas lielums, kam būtu jāveic datu apstrāde vienlaikus Civilstāvokļa aktu reģistrācijas informācijas sistēmā un Iedzīvotāju reģistrā – 3 000 gadījumi gadā.Līdz šim:Iestādei: C (pašvaldība) = atalgojums 5,09 *euro*/h x 0,08h (5 min) x 3 000 gadījumu gadā = 1 222 *euro*Pēc risinājuma īstenošanas:Iestādei: C = 0 |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par noteikumu projektu un dotu iespēju izteikt viedokli, informācija par noteikumu projektu ievietota Iekšlietu ministrijas, Tieslietu ministrijas un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību, un sabiedrības pārstāvjiem nodrošinātu iespēju rakstveidā sniegt viedokli par noteikumu projektu tā izstrādes stadijā, informācija par projektu tika publicēta 2020. gada 27. novembrī:1) Iekšlietu ministrijas tīmekļvietnē, adrese: <https://www.iem.gov.lv/lv/ministru-kabineta-noteikumu-projekts-grozijumi-ministru-kabineta-2013-gada-3-septembra-noteikumos-nr-761-noteikumi-par-civilstavokla-aktu-registriem> 2) Ministru kabineta tīmekļvietnē, adrese: <https://www.mk.gov.lv/lv/content/ministru-kabineta-diskusiju-dokumenti>3) Tieslietu ministrijas tīmekļvietnē, adrese: <https://www.tm.gov.lv/lv/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabineta-2013-gada-3-septembra-noteikumos-nr-761-noteikumi-par-civilstavokla-aktu-registriem-izstrades-procesa-lidz-2020-gada-10-decembrim> Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu līdz 2020. gada 11. decembrim. |
| 3. | Sabiedrības līdzdalības rezultāti | Komentāri par noteikumu projektu nav saņemti. |
| 4. | Cita informācija | Noteikumu 10. punkta piedāvātā redakcija 2020. gada 18. martā nosūtīta Latvijas Republikas tiesībsargam, Nodibinājumam Invalīdu un viņu draugu apvienība “APEIRONS”, biedrībai “Latvijas Nedzirdīgo savienība”, Rīgas Vājredzīgo un Neredzīgo biedrībai “Redzi mani” un biedrībai “Resursu centrs cilvēkiem ar garīgiem traucējumiem “ZELDA””, ar lūgumu līdz 2020. gada 1. aprīlim izteikt viedokli par piedāvāto redakciju. Līdz 2020. gada 19. maijam ir saņemts oficiāls biedrības “Resursu centrs cilvēkiem ar garīgiem traucējumiem “ZELDA”” un Latvijas Republikas tiesībsarga viedoklis, ar kuru tiek atbalstīta Noteikumu 10. punkta grozījumu veikšana. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde, Tieslietu ministrijas Dzimtsarakstu departaments, pašvaldību dzimtsarakstu nodaļas, Latvijas Republikas diplomātiskās un konsulārās pārstāvniecības ārvalstīs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Iekšlietu ministrs S. Ģirģens

Vīza: valsts sekretāre D.Trofimovs

Semenjuka, 678 29 730

zanna.semenjuka@pmlp.gov.lv